“ทรัมป์” เล็งยกเลิกข้อตกลงการค้าเสรีเกาหลีใต้ หลังขาดดุลมหาศาล
"ทรัมป์" ขู่คว่ำบาตรเกาหลีใต้ เล็งยกเลิกข้อตกลงการค้าเสรีหลังสหรัฐขาดดุลการค้ากับเกาหลีใต้เป็นจำนวนมหาศาล หวังให้รัฐบาลเกาหลีใต้จ่ายเงินสำหรับการติดตั้งระบบโล่ป้องกันขีปนาวุธ THAAD 
28 เม.ย. 2560

ประธานาธิบดีโดนัลด์ ทรัมป์แห่งสหรัฐ เปิดเผยว่า เขาอาจตัดสินใจยกเลิกข้อตกลงการค้าเสรีกับเกาหลีใต้ สืบเนื่องจากสหรัฐขาดดุลการค้ากับเกาหลีใต้เป็นจำนวนมหาศาล โดยปธน.ทรัมป์ กล่าวว่า เขาต้องการที่จะจัดการเจรจากับเกาหลีใต้ใหม่อีกครั้ง มิเช่นนั้นก็อาจจะยกเลิกข้อตกลงเขตการค้าเสรีกับเกาหลีใต้ซึ่งมีอายุ 5 ปี
“ผมจะประกาศการตัดสินใจเกี่ยวกับเรื่องนี้ในเร็วๆนี้” ทรัมป์กล่าวเสริม
นอกจากนี้ ปธน.ทรัมป์ยังแสดงความคาดหวังด้วยว่า รัฐบาลเกาหลีใต้จะจ่ายเงินให้สหรัฐสำหรับการติดตั้งระบบโล่ป้องกันขีปนาวุธ THAAD เพื่อป้องกันภัยคุกคามจากขีปนาวุธเกาหลีเหนือ โดยระบบดังกล่าวมีมูลค่าสูงถึง 1 พันล้านดอลลาร์
ทั้งนี้ ความเคลื่อนไหวดังกล่าวได้สร้างความประหลาดใจให้แก่รัฐมนตรีคลังของเกาหลีใต้เป็นอย่างมาก โดยเขาได้ยืนยันกับสื่อต่างประเทศหลายสำนักว่า ทางเกาหลีใต้ยังไม่ได้รับแจ้งความจำนงใดๆจากรัฐบาลสหรัฐเกี่ยวกับข้อตกลงการค้าเสรีเลย